AAV ซ้ำรอยเดิม
ถ้าวิเคราะห์รูปแบบการลงทุนในลักษณะต่างๆ จะพบว่า ใช้แนวความคิดแค่ 2 เรื่อง คือ “ข้อมูลสำคัญทางการเงิน” กับ “สัญญาณทางเทคนิค” (ไม่นับรวมการควบรวมกิจการ เพราะนานๆ ครั้ง ถึงจะเกิดปรากฏการณ์ดังกล่าวขึ้นสักที) อาจารย์ถึงต้องการให้นักลงทุนพุ่งเป้าไปยังเรื่องที่เกริ่นนำไว้ เพื่อนักลงทุนจะได้เห็นภาพการเคลื่อนตัวที่ชัดเจนมากขึ้นไปอีกขั้น
16 ก.ย. 2560

ตีแผ่บจ.ดัง
คุณอาทิตย์ จาก อ.เมือง จ.นครปฐม แสดงความคิดเห็นเกี่ยวกับ AAV หรือ บริษัท เอเชีย เอวิเอชั่น จำกัด (มหาชน) ขอให้เป็นแค่ความบังเอิญที่กราฟมันฟอร์มตัวคล้ายกับการเคลื่อนตัวในอดีต ซึ่งผมภาวนาอย่าให้เป็นเหมือนกันเลย เพราะถ้าเป็นจริงเหมือนกับที่ตั้งข้อสังเกตก็หมายความว่า “ราคาหุ้นหมดโอกาสขึ้น” ไม่ได้อยากขัดความรู้สึกใคร แค่อยากให้ฉุกคิดกันนิดนึง เผื่อจะได้มีการเตรียมทางหนีทีไล่กันบ้าง และผมก็ไม่ใช่มืออาชีพทางด้านหุ้น จึงอยากให้อาจารย์ช่วยคอมเม้นท์เพิ่มเติมเกี่ยวกับการลงทุนในหุ้นตัวนี้ด้วยครับ
 
ถ้าวิเคราะห์รูปแบบการลงทุนในลักษณะต่างๆ จะพบว่า ใช้แนวความคิดแค่ 2 เรื่อง คือ “ข้อมูลสำคัญทางการเงิน” กับ “สัญญาณทางเทคนิค” (ไม่นับรวมการควบรวมกิจการ เพราะนานๆ ครั้ง ถึงจะเกิดปรากฏการณ์ดังกล่าวขึ้นสักที) อาจารย์ถึงต้องการให้นักลงทุนพุ่งเป้าไปยังเรื่องที่เกริ่นนำไว้ เพื่อนักลงทุนจะได้เห็นภาพการเคลื่อนตัวที่ชัดเจนมากขึ้นไปอีกขั้น
โดยสิ่งที่อาจารย์ชื่นชอบมากเป็นพิเศษก็คือ คุณอาทิตย์ สามารถแสดงความคิดเห็นในเรื่องต่างๆ ได้แหลมคมอย่างไม่น่าเชื่อ และยังเป็นการเสนอแนวความคิดที่เป็นประโยชน์กับนักลงทุนรายอื่นอีกด้วย หรือแม้กระทั่งการปิดท้ายจดหมายด้วยการออกตัวว่า ตนเองไม่ใช่มืออาชีพ ก็เป็นเรื่องที่น่าสนใจไม่ใช่น้อย เพราะจดหมายฉบับนี้ต้องการแชร์ประสบการณ์จริงๆ ครับ
สำหรับข้อมูลสำคัญของจดหมายที่เขียนถึงอาจารย์ในหัวข้อ AAV หรือ บริษัท เอเชีย เอวิเอชั่น จำกัด (มหาชน) เป็นข้อมูลที่แสดงความคิดเห็นจากเหตุการณ์จริงที่เคยเกิดขึ้นในอดีต หลังจากนั้นนำมาเทียบเคียงกับเหตุการณ์ที่เกิดขึ้นเมื่อเร็วๆ นี้ จึงเชื่อว่า เหตุการณ์ดังกล่าวจะเกิดขึ้นอีกครั้ง
ถามอาจารย์ว่า เรื่องนี้จริงเท็จขนาดไหน?
อาจารย์ขอตอบว่า มีความเป็นไปได้ที่หุ้น AAV จะเคลื่อนตัวเหมือนเช่นในอดีตค่อนข้างสูง เพราะองค์ประกอบหลายอย่างตรงกับเหตุการณ์ในอดีตนั่นเอง
โดยเฉพาะในแง่ของ “ข้อมูลสำคัญทางการเงิน” กับ “สัญญาณทางเทคนิค” ยืนยันอย่างชัดเจนว่า การขึ้นของหุ้นน่าจะเป็นแค่ระยะสั้นๆ และตราบที่ผลการดำเนินงานยังลุ่มๆ ดอนๆ ก็ไม่สามารถคาดหวังราคาหุ้นจะทะยานขึ้นอย่างแข็งแกร่ง จึงต้องเพิ่มความระมัดระวังในการลงทุนมากเป็นพิเศษ (ดูกราฟประกอบ)
เมื่อข้อมูลส่วนใหญ่ออกมาในโทนนี้ อาจารย์ก็ต้องให้เครดิตกับ “คุณอาทิตย์” เพราะเป็นคนนำเสนอเรื่องราวต่างๆ ได้อย่างเฉียบคม ส่วนเรื่องจริงจะเป็นเช่นไร? คงต้องติดตามดูกันเอาเอง เพราะไม่มีใครหยั่งรู้เหตุการณ์ในภายภาคหน้าจะออกมาในรูปไหน?
สุดท้ายนี้อาจารย์ขอบอกว่า ข้อมูลในส่วนนี้มีประโยชน์กับนักลงทุนรายอื่นจริงๆ ครับ
…

กราฟประกอบคอลัมน์ :  Aspen, ราคาปิด ณ วันที่ 15 ก.ย.60